ANC vergader in Mahikeng oor Mahumapelo se lotSupra Mahumapelo, premier van Noordwes (12 Mei 2017) Foto: ANA Ondersteuners van die omstrede Noordwes-premier, Supra Mahumapelo, het Woensdag in Mahikeng bymekaargekom en geskree “No Supra, no election!”. Mahumapelo sou na verwagting sy bedanking Woensdag tydens ŉ perskonferensie aankondig, maar dit is onverwags uitgestel as gevolg van “nuwe verwikkelinge”. ŉ Dringende vergadering van die ANC se provinsiale uitvoerende komitee (PUK) is in die Embassy-saal in Mahikeng gehou waar PUK-lede volgens berigte geweier het om Mahumapelo se bedanking te aanvaar. Sussana Dantjie, provinsiale sekretaris van die ANC, het egter in teenstelling met dié berigte Dinsdagaand ŉ verklaring uitgereik wat Mahumapelo se vrywillige uittrede as premier van Noordwes verwelkom. Maroela Media het vroeër berig Mahumapelo het Dinsdagaand aan die SAUK gesê hy sal teen Woensdagmiddag die voormalige premier van Noordwes wees. Ure vroeër het Mahumapelo in sy provinsiale begrotingsrede bevestig hy sal voor Vrydag “ŉ brief aan die speaker van die wetgewer stuur”. Hoewel hy nie uitgebrei het oor die inhoud van die brief nie, word daar wyd verwag dat dit sy amptelike bedanking sal wees ná weke lange volgehoue druk uit alle oorde dat hy moet bedank. Betogers het weke lank aan gewelddadige protesoptredes deelgeneem om te eis dat Mahumapelo sy tasse pak. Inwoners beskuldig die premier van korrupsie wat hulle meen die rede is vir die swak toestand waarin die provinsie verkeer. Op talle plekke is daar ŉ ooglopende gebrek aan basiese dienste soos water en sanitasie. Betogers is ook ontevrede oor die provinsiale regering se onvermoë om werkskepping in die provinsie te bevorder. Mahumapelo het Dinsdagoggend verwarrende kriptiese boodskappe in sy begrotingsrede gegee. “In sommige kritieke gevalle in ons lewe word daar op jou as lid van die mensdom ŉ beroep gedoen om die essensie van die afwesigheid van teenwoordigheid te skep. Dit is daarom dat ek binne die konteks van hierdie essensie van afwesigheid van teenwoordigheid en in volle ooreenstemming met die grondwet vir die speaker sal skryf met hierdie onderneming voor Vrydag vandeesweek,” het hy gesê.